訪周沆郭忱
作者：賀鑄
朝代：宋

paragraphs: 前日去薄官，驅車望城闕。
情親周與郭，契闊多年別。
征袍未及解，徑造郊扉謁。
存問審安娛，芝眉尉懷渴。
家飽具羹炙，笑我猶饕餮。
野色夜蒼茫，松陰步微月。
悲風應長嘯，灑面若冰雪。
狹室燭花青，壞爐擁駝褐。
歡呼講舊好，鄰夢憎驚聒。
念昔初冠年，朋從事顛蹶。
怱怱一回首，身志成老拙。
居諸信遄邁，又值陽生節。
春物行可期，良遊須屢結。
婦家酒醅美，升斗容丐輟。
斟酌挹東君，手選時芳折。
樽前有餘樂，身外無所切。
欲尋玉清路，難訪金丹訣。
修短三萬朝，黄塵共埋滅。